## Pravilnik o postupku naknadne uplate doprinosa otpisanih zbog zastare i nenaplativosti za osiguranike koji su sami za sebe obveznici doprinosa i obveznici plaćanja doprinosa

### NN 136/2006 (18.12.2006.), Pravilnik o postupku naknadne uplate doprinosa otpisanih zbog zastare i nenaplativosti za osiguranike koji su sami za sebe obveznici doprinosa i obveznici plaćanja doprinosa

# HRVATSKI ZAVOD ZA MIROVINSKO OSIGURANJE

**3087**

Na temelju članka 84. stavka 4. i članka 86.a stavka 7. Zakona o doprinosima za
obvezna osiguranja (»Narodne novine«, br. 147/02., 175/03. i 177/2004.) te
članka 19. točke 1. Statuta Hrvatskog zavoda za mirovinsko osiguranje (»Narodne
novine«, br. 163/98. i 86/03.), Upravno vijeće Hrvatskog zavoda za mirovinsko
osiguranje, uz suglasnost ministra financija, na sjednici održanoj 8. studenoga
2006., donosi

## PRAVILNIK

### O POSTUPKU NAKNADNE UPLATE DOPRINOSA OTPISANIH ZBOG ZASTARE I NENAPLATIVOSTI ZA OSIGURANIKE KOJI SU SAMI ZA SEBE OBVEZNICI DOPRINOSA I OBVEZNICI PLAĆANJA DOPRINOSA

I. OPĆE ODREDBE

Članak 1.

Ovim se pravilnikom podrobnije propisuje postupak naknadne uplate doprinosa za
mirovinsko osiguranje na temelju generacijske solidarnosti (u daljnjem tekstu:
doprinosi) otpisanih zbog zastare i nenaplativosti, u skladu s člankom 84.
stavkom 3. i člankom 86.a stavkom 6. Zakona o doprinosima za obvezna osiguranja
(»Narodne novine«, br. 147/02., 175/03. i 177/2004., u daljnjem tekstu: Zakon),
za osiguranike koji su sami za sebe obveznici doprinosa i obveznici plaćanja
doprinosa, radi ostvarivanja prava iz mirovinskog osiguranja.

Članak 2.

(1) Osiguranicima koji su sami za sebe obveznici plaćanja doprinosa smatraju se
osiguranici iz članka 11. do 14. i članka 16. Zakona o mirovinskom osiguranju
(»Narodne novine«, broj 102/98., 127/00., 59/01., 109/01., 147/02., 117/03.,
30/04., 177/04. i 92/05.) kojima je, na temelju rješenja Porezne uprave,
odnosno, na temelju rješenja koja je Hrvatski zavod za mirovinsko osiguranje (u
daljnjem tekstu: Zavod) donio u skladu s odredbom članka 67. Pravilnika o
doprinosima za obvezna osiguranja (»Narodne novine«, broj 1/05. i 14/05.),
otpisan dug s osnove doprinosa za mirovinsko osiguranje zbog zastare ili
nenaplativosti, prema odredbama Zakona.
(2) Osiguranicima koji su sami za sebe obveznici plaćanja doprinosa smatraju se
i hrvatski državljani koji su u razdoblju do 31. prosinca 2002. u Republici
Hrvatskoj bili zaposleni kod stranih diplomatskih, konzularnih i drugih
međunarodnih predstavništava ili u osobnoj službi kod stranih državljana, ako
međunarodnim ugovorom nije drukčije određeno, a kojima je rješenjem iz stavka 1.
ovoga članka otpisan dug za doprinose.

II. POKRETANJE POSTUPKA

Članak 3.

(1) Postupak za naknadnu uplatu duga s osnove doprinosa koji je otpisan
rješenjem Porezne uprave, odnosno Zavoda, pokreće se u povodu zahtjeva
osiguranika iz članka 2. ovoga pravilnika.
(2) Zahtjev iz prethodnog stavka ovoga članka osiguranik pod­nosi mjesno
nadležnoj ispostavi Porezne uprave.

III. UTVRĐIVANJE OBVEZE DOPRINOSA

Članak 4.

(1) Visinu obveze za naknadnu uplatu duga s osnove doprinosa obračunava i
utvrđuje Porezna uprava rješenjem.
(2) Doprinosi se naknadno uplaćuju u cijelosti za čitavo vrijeme provedeno u
osiguranju za koje je dug s osnove doprinosa otpisan rješenjem iz članka 2.
ovoga pravilnika.
(3) Izreka rješenja iz stavka 1. ovoga članka obvezno sadrži i svotu za naknadnu
uplatu doprinosa, svotu zateznih kamata za uplatu, dospijeće plaćanja obveze te
obvezu plaćanja zateznih kamata ako se obveza ne uplati u propisanom roku.

IV. OBRAČUNAVANJE I PLAĆANJE DOPRINOSA

Članak 5.

(1) Obveza doprinosa određuje se u visini koju čini svota neuplaćenih doprinosa
i zateznih kamata, utvrđena prema rješenju Porezne uprave, odnosno Zavoda iz
članka 2. ovoga pravilnika, povećana za daljnje kamate koje se na neuplaćeni
doprinos obračunavaju prema propisima koji su vrijedili u razdoblju za koje
doprinos nije plaćen od prvoga dana nakon kojega zatezne kamate nisu obračunate
rješenjem, za sve dane zakašnjenja do dospijeća koje se utvrđuje u rješenju iz
članka 4. ovoga pravilnika, odnosno do dana plaćanja, ako nije podmirena u roku
utvrđenom rješenjem.
(2) Doprinosi obračunani rješenjem iz članka 4. ovoga pravilnika dospijevaju na
naplatu u roku od osam dana od dana primitka rješenja.
(3) Doprinosi se smatraju podmirenima u cijelosti ako je pod­miren dug za
doprinose i obveze koje proizlaze iz neuplaćenih doprinosa.

V. OBVEZA DOSTAVE PODATAKA

Članak 6.

(1) Porezna uprava dužna je primjerak rješenja iz članka 2. ovoga pravilnika,
kojim se utvrđuje da je nastupila zastara prava na naplatu doprinosa ili otpis
doprinosa zbog nenaplativosti, dostaviti Zavodu.
(2) Porezna uprava dužna je primjerak rješenja iz članka 2. ovoga pravilnika,
kojim se utvrđuje da je nastupila zastara prava na naplatu doprinosa ili otpis
doprinosa zbog nenaplativosti, dostaviti Središnjem registru osiguranika, za
osiguranike koji su u razdoblju za koje su doprinosi otpisani bili osiguranici
mirovinskog osiguranja na temelju individualne kapitalizirane štednje.
(3) Zavod je dužan primjerak rješenja iz članka 2. ovoga pravilnika, kojim se
utvrđuje da je nastupila zastara prava na naplatu doprinosa ili otpis doprinosa
zbog nenaplativosti, dostaviti Poreznoj upravi.
(4) Zavod je dužan primjerak rješenja iz članka 2. ovoga pravilnika, kojim se
utvrđuje da je nastupila zastara prava na naplatu doprinosa ili otpis doprinosa
zbog nenaplativosti, dostaviti Središ­njem registru osiguranika, za osiguranike
koji su u razdoblju za koje su doprinosi otpisani bili osiguranici mirovinskog
osiguranja na temelju individualne kapitalizirane štednje.

Članak 7.

Primjerak rješenja iz članka 4. ovoga pravilnika Porezna uprava dužna je bez
odgađanja dostaviti Zavodu, zajedno s potvrdom da je obveza utvrđena rješenjem u
cijelosti podmirena.

VI. POSTUPAK BRISANJA PODATAKA O STAŽU I OSNOVICI OSIGURANJA ZA RAZDOBLJE ZA
KOJE SU DOPRINOSI OTPISANI

Članak 8.

 (1) Na temelju rješenja iz članka 2. ovoga pravilnika kojim se utvrđuje da je
nastupila zastara prava na naplatu doprinosa ili otpis doprinosa zbog
nenaplativosti, unutarnja ustrojstvena jedinica mjerodavna za poslove matične
evidencije mjesno nadležne područne službe Zavoda brisat će podatke o stažu i
osnovici osiguranja za razdoblje za koje su doprinosi otpisani uspostavom
prijave BBP i uspostaviti prijavu-odjavu osiguranja za razdoblje osiguranja koje
je pokriveno uplaćenim doprinosima.
(2)Ako je dug za doprinose otpisan za dio razdoblja u godini, unutarnja
ustrojstvena jedinica mjerodavna za ekonomsko-financijske poslove mjesno
nadležne područne službe Zavoda uspostavit će prijavu o promjeni podataka o
stažu osiguranja i osnovici osiguranja – tiskanicu M-8, M-8/Klp, M-8P ili MPP.

VII. POSTUPAK ZA OSTVARIVANJE PRAVA IZ MIROVINSKOG OSIGURANJA

Članak 9.

(1) Na temelju rješenja i potvrde iz članka 7. ovoga pravilnika, unutarnja
ustrojstvena jedinica mjerodavna za poslove matične evidencije mjesno nadležne
područne službe Zavoda uspostavit će prijavu i odjavu osiguranja za razdoblje za
koje su otpisani doprinosi naknadno uplaćeni i u radnu knjižicu upisati staž
osiguranja.
(2) Unutarnja ustrojstvena jedinica mjerodavna za ekonomsko-financijske poslove
mjesno nadležne područne službe Zavoda uspostavit će prijavu podataka o stažu
osiguranja i osnovici osiguranja – tiskanicu M-4, M-4/H, M-4Klp, M-4P, MPP ili
prijavu o promjeni podataka o stažu osiguranja i osnovici osiguranja – tiskanicu
M-8, M-8H, M-8/Klp, M-8P.

Članak 10.

Kao osnovice za ostvarivanje prava iz mirovinskog osiguranja, u slučajevima
naknadne uplate doprinosa, propisane odredbama članka 84. stavka 3. i članka
86.a stavka 7. Zakona, uzimaju se osnovice koje bi se prema propisima važećim za
razdoblje na koje se odnosi otpis primijenile, da dug s osnove doprinosa nije
bio otpisan.

VIII. ZAVRŠNA ODREDBA

Članak 11.

Ovaj pravilnik stupa na snagu osmoga dana od dana objave u »Narodnim novinama«.

Klasa: 041-01-06-02/10
Urbroj: 341-99-01/01-06/6
Zagreb, 8. studenoga 2006.

Predsjednik
Upravnog vijeća Hrvatskog zavoda
za mirovinsko osiguranje
**mr. sc. Niko
Raič**, v. r.

Pravilnik, NN 136/2006-3087
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)